宮詞一百首
作者：王建
朝代：唐

蓬萊正殿壓金鼇，紅日初生碧海濤。閑著五門遙北望，柘黃新帕禦床高。殿前傳點各依班，召對西來八詔蠻。上得青花龍尾道，側身偷覷正南山。龍煙日暖紫曈曈，宣政門當玉殿風。五刻閣前卿相出，下簾聲在半天中。白玉窗前起草臣，櫻桃初赤賜嘗新。殿頭傳語金階遠，只進詞來謝聖人。內人對禦疊花箋，繡坐移來玉案邊。紅蠟燭前呈草本，平明舁出閣門宣。千牛仗下放朝初，玉案傍邊立起居。每日進來金鳳紙，殿頭無事不多書。延英引對碧衣郎，江硯宣毫各別床。天子下簾親考試，宮人手裡過茶湯。未明開著九重關，金畫黃龍五色幡。直到銀臺排仗合，聖人三殿對西番。少年天子重邊功，親到淩煙畫閣中。教覓勳臣寫圖本，長將殿裡作屏風。丹鳳樓門把火開，五雲金輅下天來。階前走馬人宣尉，天子南郊一宿回。樓前立仗看宣赦，萬歲聲長拜舞齊。日照彩盤高百尺，飛仙爭上取金雞。集賢殿裡圖書滿，點勘頭邊禦印同。真跡進來依數字，別收鎖在玉函中。秘殿清齋刻漏長，紫微宮女夜焚香。拜陵日近公卿發，鹵簿分頭入太常。新調白馬怕鞭聲，供奉騎來繞殿行。為報諸王侵早入，隔門催進打球名。對禦難爭第一籌，殿前不打背身球。內人唱好龜茲急，天子鞘回過玉樓。新衫一樣殿頭黃，銀帶排方獺尾長。總把玉鞭騎禦馬，綠鬃紅額麝香香。羅衫葉葉繡重重，金鳳銀鵝各一叢。每遍舞時分兩向，太平萬歲字當中。魚藻宮中鎖翠娥，先皇行處不曾過。如今池底休鋪錦，菱角雞頭積漸多。殿前明日中和節，連夜瓊林散舞衣。傳報所司分蠟燭，監開金鎖放人歸。五更三點索金車，盡放宮人出看花。仗下一時催立馬，殿頭先報內園家。城東北面望雲樓，半下珠簾半上鉤。騎馬行人長遠過，恐防天子在樓頭。射生宮女宿紅妝，把得新弓各自張。臨上馬時齊賜酒，男兒跪拜謝君王。新秋白兔大於拳，紅耳霜毛趁草眠。天子不教人射殺，玉鞭遮到馬蹄前。內鷹籠脫解紅絛，鬥勝爭飛出手高。直上碧雲還卻下，一雙金爪掬花毛。競渡船頭掉採旗，兩邊濺水濕羅衣。池東爭向池西岸，先到先書上字歸。燈前飛入玉階蟲，未臥常聞半夜鐘。看著中元齋日到，自盤金線繡真容。紅燈睡裡喚春雲，雲上三更直宿分。金砌雨來行步滑，兩人抬起隱花裙。一時起立吹簫管，得寵人來滿殿迎。整頓衣裳皆著卻，舞頭當拍第三聲。琵琶先抹六麼頭，小管丁寧側調愁。半夜美人雙唱起，一聲聲出鳳凰樓。春池日暖少風波，花裡牽船水上歌。遙索劍南新樣錦，東宮先釣得魚多。十三初學擘箜篌，弟子名中被點留。昨日教坊新進入，並房宮女與梳頭。紅蠻杆撥貼胸前，移坐當頭近禦筵。用力獨彈金殿響，鳳凰飛下四條弦。春風吹雨灑旗竿，得出深宮不怕寒。誇道自家能走馬，團中橫過覓人看。粟金腰帶象牙錐，散插紅翎玉突枝。旋獵一邊還引馬，歸來雞兔繞鞍垂。雲駁花驄各試行，一般毛色一般纓。殿前來往重騎過，欲得君王別賜名。每夜停燈熨禦衣，銀燻籠底火霏霏。遙聽帳裡君王覺，上直鐘聲始得歸。因吃櫻桃病放歸，三年著破舊羅衣。內中人識從來去，結得金花上貴妃。欲迎天子看花去，下得金階卻悔行。恐見失恩人舊院，回來憶著五絃聲。往來舊院不堪修，近敕宣徽別起樓。聞有美人新進入，六宮未見一時愁。自誇歌舞勝諸人，恨未承恩出內頻。連夜宮中修別院，地衣簾額一時新。悶來無處可思量，旋下金階旋憶床。收得山丹紅蕊粉，鏡前洗卻麝香黃。蜂須蟬翅薄鬆鬆，浮動搔頭似有風。一度出時拋一遍，金條零落滿函中。合暗報來門鎖了，夜深應別喚笙歌。房房下著珠簾睡，月過金階白露多。禦廚不食索時新，每見花開即苦春。白日臥多嬌似病，隔簾教喚女醫人。叢叢洗手繞金盆，旋拭紅巾入殿門。眾裡遙拋新摘子，在前收得便承恩。禦池水色春來好，處處分流白玉渠。密奏君王知入月，喚人相伴洗裙裾。移來女樂部頭邊，新賜花檀木五絃。緶得紅羅手帕子，中心細畫一雙蟬。新晴草色綠溫暾，山雪初消漸出渾。今日踏青歸校晚，傳聲留著望春門。兩樓相換珠簾額，中尉明朝設內家。一樣金盤五千面，紅酥點出牡丹花。盡送春來出內家，記巡傳把一枝花。散時各自燒紅燭，相逐行歸不上車。家常愛著舊衣裳，空插紅梳不作妝。忽地下階裙帶解，非時應得見君王。別敕教歌不出房，一聲一遍奏君王。再三博士留殘拍，索向宣徽作徹章。行中第一爭先舞，博士傍邊亦被欺。忽覺管絃偷破拍，急翻羅袖不教知。私縫黃帔舍釵梳，欲得金仙觀裡居。近被君王知識字，收來案上檢文書。月冷江清近獵時，玉階金瓦雪澌澌。浴堂門外抄名入，公主家人謝面脂。未承恩澤一家愁，乍到宮中憶外頭。求守管絃聲款逐，側商調裡唱伊州。東風潑火雨新休，舁盡春泥掃雪溝。走馬犢車當禦路，漢陽宮主進雞球。風簾水閣壓芙蓉，四面鉤欄在水中。避熱不歸金殿宿，秋河織女夜妝紅。聖人生日明朝是，私地教人屬內監。自寫金花紅榜子，前頭先進鳳凰衫。避暑昭陽不擲盧，井邊含水噴鴉雛。內中數日無呼喚，拓得滕王蛺蝶圖。內宴初秋入二更，殿前燈火一天明。中宮傳旨音聲散，諸院門開觸處行。玉蟬金雀三層插，翠髻高叢綠鬢虛。舞處春風吹落地，歸來別賜一頭梳。樹葉初成鳥護窠，石榴花裡笑聲多。眾中遺卻金釵子，拾得從他要贖麼。小殿初成粉未幹，貴妃姊妹自來看。為逢好日先移入，續向街西索牡丹。內人相續報花開，準擬君王便看來。逢著五絃琴繡袋，宜春院裡按歌回。巡吹慢遍不相和，暗數看誰曲校多。明日梨花園裡見，先須逐得內家歌。黃金合裡盛紅雪，重結香羅四出花。一一傍邊書敕字，中官送與大臣家。未明東上閣門開，排仗聲從後殿來。阿監兩邊相對立，遙聞索馬一時回。宮人早起笑相呼，不識階前掃地夫。乞與金錢爭借問，外頭還似此間無。小隨阿姊學吹笙，見好君王賜與名。夜拂玉床朝把鏡，黃金殿外不教行。日高殿裡有香煙，萬歲聲長動九天。妃子院中初降誕，內人爭乞洗兒錢。宮花不共外花同，正月長生一半紅。供禦櫻桃看守別，直無鴉鵲到園中。殿前鋪設兩邊樓，寒食宮人步打球。一半走來爭跪拜，上棚先謝得頭籌。太儀前日暖房來，囑向朝陽乞藥栽。敕賜一窠紅躑躅，謝恩未了奏花開。御前新賜紫羅襦，步步金階上軟輿。宮局總來為喜樂，院中新拜內尚書。鸚鵡誰教轉舌關，內人手裡養來奸。語多更覺承恩澤，數對君王憶隴山。分朋閑坐賭櫻桃，收卻投壺玉腕勞。各把沈香雙陸子，局中鬥累阿誰高。禁寺紅樓內裡通，笙歌引駕夾城東。裹頭宮監堂前立，手把牙鞘竹彈弓。春風院院落花堆，金鎖生衣掣不開。更築歌臺起妝殿，明朝先進畫圖來。舞來汗濕羅衣徹，樓上人扶下玉梯。歸到院中重洗面，金花盆裡潑銀泥。宿妝殘粉未明天，總立昭陽花樹邊。寒食內人長白打，庫中先散與金錢。眾中偏得君王笑，偷把金箱筆硯開。書破紅蠻隔子上，旋推當直美人來。教遍宮娥唱遍詞，暗中頭白沒人知。樓中日日歌聲好，不問從初學阿誰。青樓小婦砑裙長，總被抄名入教坊。春設殿前多隊舞，朋頭各自請衣裳。水中芹葉土中花，拾得還將避眾家。總待別人般數盡，袖中拈出鬱金芽。玉簫改調箏移柱，催換紅羅繡舞筵。未戴柘枝花帽子，兩行宮監在簾前。窗窗戶戶院相當，總有珠簾玳瑁床。雖道君王不來宿，帳中長是炷牙香。雨入珠簾滿殿涼，避風新出玉盆湯。內人恐要秋衣著，不住燻籠換好香。金吾除夜進儺名，畫袴朱衣四隊行。院院燒燈如白日，沈香火底坐吹笙。樹頭樹底覓殘紅，一片西飛一片東。自是桃花貪結子，錯教人恨五更風。金殿當頭紫閣重，仙人掌上玉芙蓉。太平天子朝迎日，五色雲車駕六龍。鴛鴦瓦上瞥然聲，晝寢宮娥夢裡驚。元是我王金彈子，海棠花下打流鶯。忽地金輿向月陂，內人接著便相隨。卻回龍武軍前過，當處教開臥鴨池。畫作天河刻作牛，玉梭金鑷採橋頭。每年宮裡穿針夜，敕賜諸親乞巧樓。春來睡困不梳頭，懶逐君王苑北遊。暫向玉花階上坐，簸錢贏得兩三籌。步行送入長門裡，不許來辭舊院花。只恐他時身到此，乞恩求赦放還家。縑羅不著索輕容，對面教人染退紅。衫子成來一遍出，明朝半片在園中。彈棋玉指兩參差，背局臨虛鬥著危。先打角頭紅子落，上三金字半邊垂。後宮宮女無多少，盡向園中笑一團。舞蝶落花相覓著，春風共語亦應難。宛轉黃金白柄長，青荷葉子畫鴛鴦。把來不是呈新樣，欲進微風到禦床。供禦香方加減頻，水沈山麝每回新。內中不許相傳出，已被醫家寫與人。藥童食後送雲漿，高殿無風扇少涼。每到日中重掠鬢，衩衣騎馬繞宮廊。